AEG C.IV

Το **AEG C.IV** ήταν διθέσιο διπλάνο αναγνωριστικό αεροσκάφος που ανέπτυξε η γερμανική εταιρεία AEG στα χρόνια του Α΄ Παγκοσμίου Πολέμου. Σχεδιαστικά ήταν βασισμένο στο προγενέστερο AEG C.II και αναπτύχθηκε για να καλύψει την κατεπείγουσα απαίτηση του Αεροπορικού Σώματος (*[[Luftstreitkräfte]]*) του Γερμανικού Αυτοκρατορικού Στρατού για καλύτερα αναγνωριστικά αεροσκάφη. 

Τα C.IV εντάχθηκαν σε υπηρεσία το 1916 και σύντομα αποδείχθηκαν ικανές πλατφόρμες αναγνώρισης. Προκειμένου να επιταχυνθεί η παραγωγή τους η ολλανδική εταιρεία Fokker επίσης ανέλαβε την κατασκευή τους κατόπιν άδειας. Πέρα από την εκτέλεση αναγνωριστικών αποστολών χρησιμοποιήθηκαν και για την συνοδεία βομβαρδιστικών παρά το γεγονός πως δεν διέθεταν κινητήρα επαρκούς ισχύος για αυτόν τον ρόλο, παραμένοντας σε υπηρεσία μέχρι την Ανακωχή της Κομπιέν. Εκτός από τη Γερμανία τέτοια αεροσκάφη ενέταξαν σε υπηρεσία και άλλες χώρες, συμπεριλαμβανομένης της Οθωμανικής Αυτοκρατορίας και μεταπολεμικά της Πολωνίας ενώ ο τύπος αποτέλεσε επίσης τη βάση για το αεροσκάφος εγγύς υποστήριξης J.I.

## Σχεδιασμός και ανάπτυξη
Στα 1916 ανώτεροι αξιωματικοί του Γερμανικού Αυτοκρατορικού Σώματος υποστήριξαν πως έπρεπε να δοθεί μεγαλύτερη έμφαση στην αεροπορική αναγνώριση, επισημαίνοντας τόσο την αξία της για τις πολεμικές επιχειρήσεις όσο και το γεγονός πως πλέον ήταν εφικτή η παραγωγή νέας γενιάς εξειδικευμένων αναγνωριστικών αεροσκαφών. Αρκετά εργοστάσια ανέλαβαν την ταχεία ανάπτυξη και παραγωγή αεροσκαφών τύπου C με σκοπό να συγκροτηθούν πολυάριθμες νέες μοίρες αναγνώρισης το συντομότερο δυνατόν. Στο πλαίσιο αυτού του προγράμματος επιλέχθηκε το C.IV και εντάχθηκε σε παραγωγή.

Ο σχεδιασμός του C.IV βασιζόταν σε μεγάλο βαθμό στο προγενέστερο AEG C.II, με τις πιο εμφανείς διαφορές να εντοπίζονται στο μεγαλύτερο εκπέτασμα πτερύγων του νέου αεροσκάφους και την χρήση ενός επιπλέον εμπρόσθιου πολυβόλου τύπου Spandau διαμετρήματος 7,92&nbsp;mm. Η άτρακτός του ήταν σχετικά μικρού μήκους, γεγονός που του έδινε κάπως δυσανάλογη εμφάνιση. Χρησιμοποιήθηκαν χαλύβδινοι σωλήνες διαφόρων διατομών ενώ η άτρακτος ήταν τύπου κιβωτιοειδούς δοκού με αντηρίδες () η οποία ήταν κατά κύριο λόγο συγκολλημένη· αυτή η τεχνική κατασκευής ήταν ασυνήθιστη εκείνη την εποχή για τα γερμανικά αεροσκάφη. Τόσο οι επιφάνειες της ουράς όσο και τα πτερύγια κλίσης ήταν μεταλλικής κατασκευής ενώ ένα μάλλον ασυνήθιστο χαρακτηριστικό ήταν η δυνατότητα ρύθμισης της γωνίας πρόσπτωσης του οριζόντιου ουραίου πτερώματος. Επιλέχθηκε ο εξακύλινδρος εν σειρά εμβολοφόρος κινητήρας Mercedes D.III που μπορούσε να αποδώσει έως και 160&nbsp;hp.

## Επιχειρησιακή ιστορία
Προκειμένου να κατασκευαστεί επαρκής αριθμός αεροσκαφών συμμετείχαν πολλές εταιρείες στο πρόγραμμα παραγωγής. Μεταξύ αυτών και η ολλανδική Fokker που έλαβε εντολή να κατασκευάσει το C.IV κατόπιν άδειας, παρά τη φερόμενη δυσαρέσκεια του ιδρυτή της Άντον Φόκερ. Πιστεύεται πως μέχρι τον Ιούνιο του 1917 περίπου 170 αεροσκάφη ήταν σε υπηρεσία σε όλα τα μέτωπα όπου μάχονταν οι Κεντρικές Δυνάμεις· ακόμη και τον Αύγουστο του 1918, στο τέλος του Παγκοσμίου Πολέμου, τουλάχιστον 40 παρέμεναν σε ενεργό υπηρεσία. Το C.IV ήταν μακράν το πιο επιτυχημένο από τα αναγνωριστικά αεροσκάφη τύπου B και C που ανέπτυξε η AEG στα χρόνια του Μεγάλου Πολέμου. Κατασκευάστηκαν περίπου 687 μονάδες και έγιναν αρκετές προσπάθειες αναβάθμισης. Μία παραλλαγή του βασικού αεροσκάφους που παρουσιάστηκε το 1917 ήταν το νυκτερινό βομβαρδιστικό C.IV.N που προωθούνταν από κινητήρα Benz Bz.III και είχε πτέρυγες μεγαλύτερου εκπετάσματος. Άλλη έκδοση ήταν το *C.IVa* με κινητήρα Argus As III που μπορούσε να αποδώσει έως και 180&nbsp;hp.

Σημαντικός αριθμός αεροσκαφών, 91 συνολικά, πέρασε στην κατοχή των Πολωνών το 1919. Τα περισσότερα από αυτά παρέμειναν σε υπηρεσία με τη νεοσύστατη Πολωνική Αεροπορία και έδρασαν σε ρόλους αναγνώρισης, βομβαρδισμού και προσβολής των εχθρικών στρατευμάτων κατά τη διάρκεια του Πολωνοσοβιετικού Πολέμου του 1919–1920. Μετά το τέλος της σύγκρουσης, η πλειονότητα των αεροσκαφών αυτών αποσύρθηκε οριστικά.

## Δείτε επίσης

; Αεροσκάφη που σχετίζονται με την ανάπτυξη του C.IV
* AEG C.II 
* AEG J.I

## Παραπομπές


## Βιβλιογραφία
* 
* 
* 
* 
* 
* 
* 

## Εξωτερικοί σύνδεσμοι
* 

CIV
Κατηγορία:Αναγνωριστικά αεροσκάφη
Κατηγορία:Αεροσκάφη του Α' Παγκοσμίου Πολέμου
Κατηγορία:Εμβολοκινητήρια στρατιωτικά αεροσκάφη